  Виталий Пронин Люмысь Дарья Григорьева - Чупчипал чеберайГлазов палъёсын табере уло но дышетско Чупчипал чеберай, Визьмо ныл, Мусокай. Кылем арня вискын отын нырысьсэ ортчиз «Чеберай» ӵошатскон.Конурсэ нырысь дась куать нылъёс пыриськыны мылкыдзэс веразы вал. Но нунал матэктэмъя таослэн радъёссы шераны кутскизы, кылизы тужгес дӥсьтӥсьёсыз гинэ. Сцена вылэ куать дыдыос потӥзы: огезлэсь мукетыз мусо, визьмо, чырткем. Нош кыӵеесь дӥсьёссы, кыӵеесь мылкыдъёссы!- Уйпал ёросъёсын анай кыл, жаляса верано, шергес кылӥське ни, - шуиз Глазовысь Эшъяськон юртысь валтӥсь специалист Антонида Бёрдова. - Нош конкурс дыръя мылкыд ик лӧптэмын вал: ӵошатсконэ пыриськисьёс чылк-чылк анай кылын мачкизы.Нырысь соос жюриез но учкисьёсты асэнызы тодматӥзы - визитка возьматӥзы. Собере удмурт но ӝыт дӥсьёсын дефиле радъямын вал. Конкурсэ пыриськисьёс озьы ик возьматӥзы удмурт сямъёсты но йылолъёсты. Куремын вал эктыны, кылбур лыдӟыны яке кырӟаны. Нылъёс ваньзы ик кырӟаны усто луэменызы паймытӥзы.Котькуд нылмуртлэн аслаз юрттӥськисьёсыз вал. Соос бордысь но потӥз - кинлы тужгес синмаськоз жюри. Уката но та шӧдӥськиз удмурт сямъёсты но йылолъёсты возьматыку. Зал тыр люкаськемъёс шокатэк кадь учкизы Даша Григорьевалэсь куноосты ӧтён йылолзэ. Аня Бибикова эшъёсын ӵош пужыятӥськыса пуконэз возьматӥз. Ольга Трофимова Инмарлы, чебер куазь курыса вазиськиз...Устоосыз пӧлысь устоосэ бырйыны котьку но секыт. Но та ӵошатсконын вормисе потымтэос ӧй вал. Котькудӥз ик нылаш кудаз ке но номинациын устоез луиз. Бен, чилясь букваосын «Чупчипал чеберай» лентаез жюри сётӥз Дарья Григорьевалы. Даша 11-тӥ классын дышетске, Люмын будэм нылаш тодон-валан люканы ветлэ Глазове, али ЕГЭ-лы дасяське. Нош школазэ йылпумъяз ке, Ижкаре, пе, лыкто, Удмурт кун университетлэн студентэз луо!Элина Кумачёватуспуктэмез: vk.com  